Agt mynwerkers gered ná brand by Harmony-goudmyn | Maroela Media
Reddingswerkers het Woensdag agt mynwerkers gered nadat hulle 1 733 meter ondergronds vasgekeer was. Die mynwerkers was in 'n spesiaal-ingerigte toevlugsoord vasgekeer nadat 'n brand Dinsdagaand by Harmony se Doornkop-goudmyn in die weste van Johannesburg uitgebreek het.
James Duncan, 'n woordvoerder van Harmony, het in 'n verklaring gesê nege mynwerkers word steeds vermis. "Die maatskappy is dankbaar om te bevestig dat reddingswerkers die agt mynwerkers wat in die ondergrondse skuiling vasgekeer was, bereik het. Hulle word tans na die oppervlak gebring," het Duncan gesê. "Pogings duur voort om te bepaal waar die ander nege werkers hulle mag bevind."
Die brand het na bewering Dinsdag omstreeks 18:00 in die 192e vlak uitgebreek. Die oorsaak is nog onbekend.
"Reddingspanne is dadelik ondergrond gestuur, maar toegang tot die betrokke gebied is verhinder deur rook, stof en los grond."